Jan Erik Steen

**Jan Erik Steen** (født 1946) er grunnlegger og driver av Norsk Radio- og Fjernsynsmuseum, som han etablerte sammen med sin kone Anne Helene Steen i 2006.

Museet ligger i Sjøbygda i Selbu, på Eggen gård, som Anne Helene og Jan Erik Steen kjøpte i 2005. Radiodelen av museet åpnet året etter, 14.05.2006, med opptreden av Nora Brockstedt, akkompagnert av Per Husby, Asmund Bjørken, Svein Væren og Ernst-Wiggo Sandbakk.

27. mai 2015 åpnet fjernsynsavdelingen av museet: Norsk fjernsynsmuseum.

## Utdannelse og karriere
Steen utdannet seg til byggingeniør i Trondheim og arbeidet innen bygg og anlegg gjennom hele karrieren, fra han startet hos AS Jernbeton, som anleggsleder på Driva Kraftanlegg. Han ble etter hvert overingeniør og var ansvarlig ved byggingen av to betongplattformer til Nordsjøen. Fra Jernbeton gikk han over til Frost-selskapene for å utvikle betongavdelingen der. Han fikk etter hvert ledende stillinger: Han var en tid daglig leder av Frost Entreprenør AS, og var også en periode direktør ved Nordenfjeldske Teglverk i Verdal.

I 1995 startet han sin egen virksomhet, Maja Eiendom, et selskap han solgte i 2014, da han pensjonerte seg. Da hadde han allerede etablert radiomuseet åtte år tidligere. 

## Andre interesser
Jan Erik Steen har vært interessert i musikk og radio hele livet. Som ung (1961–1964) spilte han blant annet gitar i bandet The Savages, som drev det så langt som til å vinne en talentkonkurranse på Levanger.

I 2021 utga han en plate, som har fått tittelen «Hummer og kanari på radiomuseet», der han synger og spiller gitar akkompagnert av musikere fra P.A. Røstads orkester. Platen inneholder totalt 11 låter, både engelske og norske, blant annet sanger skrevet av Leidulf Hafsmo.  

Steen har interesse for sykkelsport og har en fortid som syklist, også som veteran. Medaljeoversikten til Trondhjems velocipedklub viser at han har vunnet både gull og sølv, individuelt og i lag, flere ganger. Senest i 1991 fikk han individuell klasseseier i Den Store Styrkeprøven. I 2001 tok han gull i NM fellesstart, 55–59 år. 

Sammen med kona Anne Helene Steen har han bygd opp et enestående radio- og fjernsynsmuseum, som det ikke finnes maken til i Skandinavia. Der finnes det også samlinger som viser eierens interesse for sykler: Museet i Sjøbygda har en sykkelutstilling med sykler fra 1861 til dagens modeller. I museet finnes også gamle gitarer, som viser en interesse for dette instrumentet, en platesamling med 24 000 plater og 20 jukebokser, «Trekkspillets og Gammeldansens Hall of Fame» og landets største Prøysen-samling, med flere tusen bøker og objekter knyttet til forfatter og visekunstner Alf Prøysen.

## Verv

* Styreleder i Nea Radio 2014–2022.
* Styreformann i Teknobygg AS 1995–2012.
*President i Norges Cykleforbund i 1998 og 1999.

## Hedersbevisninger

1996: Utnevnt til kommandør av Rappfoten, Trondhjems velocipedklubbs humoristiske orden.

2000: Norges Cykleforbunds fortjenestemerke for administrativ innsats.

2006: Æresmedlem i Norsk radiohistorisk forening.

2006: Anne Helene og Jan Erik Steen ble tildelt Selbu kommunes kulturpris.

2022: Kongens fortjenstmedalje for arbeidet med å sikre norsk radio- og fjernsynshistorie.

2023: Trøndelag fylkeskommunes kulturpris «for sitt iherdige arbeid med å samle og dokumentere norsk radio- og fjernsynshistorie.»

2024: Go’fot-prisen for sitt engasjement for gammeldansen.

## Referanser og fotnoter